Justinus Darmojuwono

Justinus Darmojuwono () iku Kardinal saka Gréja Katulik Roma kang asalé saka Indonésia. Dhèwèké makarya ing Kabiskopan Agung Semarang saka taun 1963 tekan taun 1981, lan diangkat dadi kardinal nalika taun 1967, minangka kardinal pisanan saka Indonésia.

Babad slira 
Dhèwèké dibaptis nalika taun 1932. Darmojuwono sinau téologi ing Seminari Tinggi Yogyakarta, banjur nerusaké studi ing Universitas Kepausan Gregoriana, Roma, lan ditahbisaké imam Kabiskopan Agung Semarang déning Mgr. Albertus Soegijapranata, SJ tanggal 25 Mèi 1947.

Tanggal 10 Dhésèmber 1963, Kardinal Justinus ditunjuk dadi Biskop Agung Semarang, nggantèkaké Mgr. Albertus Soegijapranata, SJ. Dhèwèké nampa tahbisan biskop tanggal 6 April 1964. Panahbis mligi ya iku Internuntius Apostolik kanggo Indonésia Mgr. Ottavio De Liva.

Justinus iku Biskop Ordinariat Militèr Indonésia kaloro, kang njabat wiwit 8 Juli 1964 tekan 31 Dhésèmber 1983. Paus Paulus VI ngangkat Justinus dadi Kardinal Indonésia pisanan ing Konsistori 26 Juni 1967 kanthi sesebutan Kardinal-Imam SS. Nome di Gesù e Maria in Via Lata.

Minangka biskop, dhèwèké rawuh minangka Bapa Konsili sajeroning Konsili Vatikan II sèsi katelu (24 September – 21 November 1964) lan sèsi kapapat (14 September – 8 Dhésèmber 1965). Éwadéné minangka kardinal, dhèwèké mèlu konklaf kaping loro. Pisanan, nalika Kardinal-Imam S. Marco Mgr. Albino Luciani kapilih dadi Paus, kang njupuk jeneng Yohanes Paulus I tanggal 26 Agustus 1978. Paus Yohanes Paulus I séda rong sasi sawisé kapilih dadi Paus tanggal 28 September 1978. Konklaf kapindho kang dimèluni ya iku nalika Kardinal-Imam San Cesareo in Palatio Mgr Karol Józef Wojtyła kang njupuk jeneng Yohanes Paulus II, tanggal 14–16 Oktober 1978.

Kardinal Darmojuwono ngunduraké dhiri minangka Biskop Agung Semarang nalika umur 66 taun tanggal 3 Juli 1981. Rong taun sabanjuré, 31 Dhésèmber 1983, dhèwèké ngunduraké dhiri minangka Biskop Ordinariat Militèr Indonésia.

Kardinal Darmojuwono séda tanggal 3 Fèbruari 1994 nalika umur 79 taun. Sakwéné uripé, dhèwèké dadi penahbis utama kanggo 13 biskop Indonésia lan dadi kardinal pisanan Indonésia suwéné 26 taun.

Pranala njaba 
 Entri pada situs Catholic-Hierarchy.org

Lair 1914
Pati 1994
Kardinal Indonésia
Pamimpin agama Katulik
Tokoh Jawa